SSTจัดบ้านใหม่ โอนหุ้นในกลุ่ม
บจ.จัดบ้านใหม่ “ทรัพย์ศรีไทย” ขายหุ้นให้โฮลดิงในกลุ่ม เพื่อบริหารคล่องตัว “ไทยมิตซูวา” ขายเงินลงทุน
4 มิ.ย. 2555

บจ.จัดบ้านใหม่ “ทรัพย์ศรีไทย” ขายหุ้นให้โฮลดิงในกลุ่ม เพื่อบริหารคล่องตัว “ไทยมิตซูวา” ขายเงินลงทุน 
นายสัมฤทธิ์ ตันติดิลกกุล กรรมการผู้จัดการ บริษัท ทรัพย์ศรีไทย (SST) เปิดเผยว่า ที่ประชุมคณะกรรมการบริษัทมีมติอนุมัติขายหุ้นบริษัท เอบีพีคาเฟ (ประเทศไทย) ซึ่งบริษัทถือหุ้นอยู่จำนวน 8,237,767 หุ้น หรือคิดเป็น 59% ของจำนวนหุ้นทั้งหมด ในราคาหุ้นละ 39.09 บาท เป็นเงิน 322.08 ล้านบาท 
นอกจากนี้ ยังขายหุ้นบริษัท โกลเด้น โดนัท (ประเทศไทย)ซึ่งบริษัทถือหุ้นอยู่จำนวน 13,345,665 หุ้น หรือคิดเป็น 59% ของจำนวนหุ้นทั้งหมด ในราคาหุ้นละ 44.81 บาท เป็นจำนวนเงิน 598.13 ล้านบาท ให้กับบริษัท มัดแมน ซึ่งเป็นบริษัทย่อยประกอบธุรกิจในลักษณะโฮลดิง โดยบริษัทถือหุ้นอยู่ในสัดส่วน 100% ของทุนจดทะเบียนและทุนชำระแล้ว 
ทั้งนี้ ผลจากการขายหุ้นดังกล่าวจะทำให้บริษัท มัดแมน ถือหุ้นในบริษัท เอบีพี คาเฟ (ประเทศไทย) และบริษัท โกลเด้น โดนัท (ประเทศไทย) ในสัดส่วน 100% ของทุนเรียกชำระแล้ว ทำให้การบริหารจัดการมีความคล่องตัว
นอกจากนี้ ได้อนุมัติเพิ่มเงินลงทุนในบริษัท มัดแมน โดยเข้าซื้อหุ้นเพิ่มทุน 2,632,500 หุ้น ในราคาหุ้นละ 100 บาท เป็นเงิน 263,250,000 บาท ภายในเดือน มิ.ย. ซึ่งจะทำให้ทุนจดทะเบียนมัดแมนเพิ่มจาก 75 ล้านบาท เป็น 338.25 ล้านบาท 
ด้านบริษัท ไทยมิตซูวา (TMW) ได้ขายหุ้นบริษัท สมาร์ท โมลด์ ให้กับนายหลิน ฉิ เหมียว และนายหลิน จื้อ หมิ่น ซึ่งเป็นกรรมการของบริษัท สมาร์ท โมลด์ ในปัจจุบัน โดยใช้ราคาบัญชีของส่วนของผู้ถือหุ้นตามงบการเงิน ณ วันที่ 30 ก.ย. 2554 ซึ่งมีจำนวน 143.61 ล้านบาท เป็นฐานในการคิดราคาและหักด้วยส่วนแบ่งกำไร ซึ่งควรเป็นเงินปันผลของทั้งสองฝ่ายก่อน ส่วนที่เหลือนำมาคิดคำนวณราคา โดยใช้อัตรา 20%
บริษัทฯจะนำเงินจากการขายหุ้นครั้งนี้ ใช้ประโยชน์เป็นเงินทุนหมุนเวียนในกิจการและถึงแม้ว่าบริษัทฯได้ขายหุ้นที่ถืออยู่ในบริษัท สมาร์ท โมลด์ ก็จะยังคงสามารถทำธุรกิจร่วมกันบริษัท สมาร์ทโมลด์ ได้ตามปกติทั้งในปัจจุบันและต่อไปในอนาคตด้วย
บริษัท สมาร์ทโมลด์ จัดตั้งขึ้นเป็นเมื่อวันที่ 7 มี.ค.2549 ประกอบธุรกิจผลิตและจำหน่ายแม่พิมพ์ ตั้งอยู่จังหวัดปทุมธานี ด้วยทุนจดทะเบียนเรียกชำระแล้ว 125 ล้านบาท มีบริษัทใหญ่ คือ 
บริษัท สมาร์ท เมเซอร์ แอล.แอล.ซีซึ่งประกอบธุรกิจอยู่ในสหรัฐอเมริกา ถือหุ้นในบริษัท สมาร์ทโมลด์ จำนวน 1,000,000 หุ้น หรือคิดเป็น 80% ด้าน ผลการดำเนินงานย้อนหลัง 2 ปี ของ บริษัท สมาร์ทโมลด์รอบปีบัญชี 2553 มีกำไรสุทธิ 16.08 ล้านบาท ปี 2552 มีกำไรสุทธิ 3.52 ล้านบาทและปี 2551 มีกำไรสุทธิ 3.86 ล้านบาท
บริษัทจะนำเงินจากการขายหุ้นครั้งนี้ใช้ประโยชน์เป็นเงินทุนหมุนเวียนในกิจการ และถึงแม้ว่าบริษัทได้ขายหุ้นที่ถืออยู่ในบริษัท สมาร์ท โมลด์ ก็จะยังคงสามารถทำธุรกิจร่วมกันบริษัท สมาร์ท โมลด์ ได้ตามปกติทั้งในปัจจุบันและในอนาคตด้วย